****

**REPUBLIKA E SHQIPËRISË**

**Kuvendi**

**P R O J E K T L I GJ**

**Nr.\_\_\_\_\_\_\_\_/2023**

**PËR**

**DISA SHTESA DHE NDRYSHIME NË LIGJIN NR.162/2020, “PËR PROKURIMIN PUBLIK”[[1]](#footnote-2)**

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

**V E N D O S I:**

Në ligjin nr.162/2020, “Për prokurimin publik”, bëhen këto shtesa dhe ndryshime:

**Neni 1**

Në nenin 4 “Përkufizime” bëhen shtesat dhe ndryshimet e mëposhtme:

1. Pas pikës 5 shtohen pikat 5/1 dhe 5/2, me këtë përmbajtje:

“5/1. “Dosja virtuale e operatorit” është seti i dokumenteve të operatorëve ekonomikë, i krijuar në Sistemin e Prokurimit Elektronik përmes ndërveprimit me sisteme të tjera elektronike dhe/ose dokumente të ngarkuara nga vetë operatori, në kuadër të pjesëmarrjes në procedurat e prokurimit, koncesionit/ppp dhe ankandeve publike, pjesë e Sistemit të Prokurimit Elektronik.

5/2. “E-Certis” është sistemi i informacionit, që ndihmon të identifikohen certifikata të ndryshme të kërkuara në procedurat e prokurimit në të gjithë Bashkimin Evropian.”.

1. Pas pikës 13 shtohet pika 13/1, me këtë përmbajtje:

“13/1. “Kërkesat e etiketës” janë kërkesat që duhet të plotësojnë punët, produktet, shërbimet, proceset ose procedurat në fjalë për të marrë këtë etiketë.”*.*

1. Pika 17 shfuqizohet.

ç) Pas pikës 31 shtohet pika 31/1, me këtë përmbajtje:

“31/1 “Ofrues i shërbimit të prokurimit” është një subjekt publik ose privat, vendas ose i huaj, që ofron veprimtari ndihmëse për prokurimin publik;”.

d) Pas pikës 33 shtohet pika 33/1, me këtë përmbajtje:

“33/1. “Pasaporta e prokurimit publik” është një tërësi të dhënash që identifikon një procedurë prokurimi.”.

dh) Pika 41 riformulohet, si më poshtë vijon:

“41. “Sistem i prokurimit elektronik” (SPE) është sistemi, i krijuar sipas legjislacionit në fuqi që përdoret për kryerjen e procedurave të prokurimit publik, koncesioneve dhe partneritetit publik privat, prokurimeve në fushën e mbrojtjes e të sigurisë dhe të ankandeve publike, sipas parashikimit në këtë ligj dhe në ligje të tjera të posaçme, i cili ndërvepron me sistemet e tjera.”.

e) Pas pikës 41 shtohen pikat 41/1 dhe 41/2, me këtë përmbajtje:

“41/1. “Sistemi i ankesave elektronike” është një sistem, i krijuar sipas legjislacionit në fuqi, që përdoret për kryerjen e ankesave, i cili ndërvepron me sistemet e tjera.

41/2. “Sistemi i menaxhimit të kontratave” është një sistem, i krijuar sipas legjislacionit në fuqi, për menaxhimin e ndjekjes së zbatimit të kontratave, i cili ndërvepron me sistemet e tjera dhe administrohet nga ministria përgjegjëse për financat.”.

ë) Pas pikës 42 shtohet pika 42/1, me këtë përmbajtje:

“42/1. “Urdhri i prokurimit” është akti administrativ i nxjerrë nga autoriteti ose enti kontraktor pas fazës përgatitore të procesit për prokurimin e një objekti të caktuar dhe që konsiderohet momenti i fillimit të procedurës konkrete të prokurimit për këtë objekt.”.

f) Pas pikës 43 shtohet pika 43/1, me këtë përmbajtje:

“43/1 “Veprimtari ndihmëse për prokurimin publik” janë veprimtaritë që konsistojnë në ofrimin e mbështetjes për autoritetet ose entet kontraktore, në veçanti në format e mëposhtme:

a) Nëpërmjet platformës elektronike, që u mundëson autoriteteve ose enteve kontraktore që të japin kontrata publike ose të lidhin marrëveshje kuadër për punë, furnizime ose shërbime;

b) Konsulencë për përgatitjen e procedurave të prokurimit publik;

c) Përgatitja dhe zhvillimi i procedurave të prokurimit në emër dhe për llogari të autoritetit ose entit kontraktor në fjalë.”.

**Neni 2**

Në nenin 7, “Përjashtimet e veçanta”, bëhen shtesat dhe ndryshimet e mëposhtme:

1. Shkronja “i”, e pikës 1, ndryshohet, si më poshtë vijon:

“i) prokurimin e mallrave, punëve dhe shërbimeve, me vlerë nën kufirin e lartë monetar, për nevojat e secilit mision diplomatik dhe post konsullor të Republikës së Shqipërisë jashtë vendit;”.

1. Pas shkronjës “j” shtohet shkronja “k”, me këtë përmbajtje:

“k) lejimin e ofrimit ose të shfrytëzimit të rrjeteve të komunikimeve elektronike publike ose ofrimin publikut të një ose më shumë shërbimeve të komunikimeve elektronike.

Për qëllim të parashikimit të mësipërm, “rrjeti i komunikimeve elektronike publike” dhe “shërbim i komunikimeve elektronike”kanë të njëjtin kuptim sipas ligjit për komunikimet elektronike në Republikën e Shqipërisë*”*.

**Neni 3**

Në nenin 17, “Forma e komunikimit”, bëhen këto ndryshime:

a) Pika 1 ndryshohet, si më poshtë vijon:

“1. I gjithë komunikimi dhe shkëmbimi i informacionit për zhvillimin e procedurave të prokurimit, kryerjen e ankesave, nënshkrimin dhe zbatimin e kontratës kryhen, duke përdorur mjetet elektronike të komunikimit.

Të gjitha veprimet procedurale të autoriteteve ose enteve kontraktore dhe operatorëve ekonomikë, në kuadër të pjesëmarrjes në procedurat që zhvillohen me mjete elektronike, sipas parashikimeve në legjislacionet përkatëse kryhen në Sistemin e Prokurimit Elektonik. Autoritetet ose entet kontraktore dhe operatorët ekonomikë shkëmbejnë komunikim elektronik me anë të këtij sistemi, përmes nënshkrimit elektronik dhe vulës elektronike.

Këshilli i Ministrave vendos rastet kur komunikimi dhe shkëmbimi i informacionit mund të kryhen në formë shkresore.”*.*

b) Pas pikës 4 shtohet pika 5, me këtë përmbajtje:

“5. Përdorimi i Sistemit të Prokurimit Elektronik për zhvillimin e procedurave sipas këtij ligji dhe ligjeve të tjera nga autoritetet ose entet kontraktore dhe operatorët ekonomikë kryhet kundrejt pagesës. Tarifat dhe mënyra e përdorimit të të ardhurave nga tarifat përcaktohen me vendim të Këshillit të Ministrave.”.

**Neni 4**

Paragrafi i parë, i pikës 1, të nenit 19, “Konflikti i interesit”, ndryshohet, si më poshtë vijon:

“Autoritetet ose entet kontraktore duhet të marrin masat e përshtatshme për të parandaluar, identifikuar dhe zgjidhur, në përputhje me legjislacionin në fuqi, rastet e konfliktit të interesit, që lindin gjatë kryerjes së procedurave të prokurimit dhe zbatimit të kontratës, për të shmangur shtrembërimin e konkurrencës dhe për të garantuar trajtimin e barabartë të të gjithë operatorëve ekonomikë.”.

**Neni 5**

Në nenin 21, “Autoriteti ose enti kontraktor”, bëhen shtesat e mëposhtme:

1. Në pikën 2 shtohet paragrafi, me këtë përmbajtje:

“Autoriteti ose enti kontraktor ka detyrimin të garantojë transparencën për çdo procedurë prokurimi, sipas parashikimeve në këtë ligj. Çdo procedurë prokurimi ka një pasaportë prokurimi.”.

b) Pas pikës 5 shtohet pika 5/1, me këtë përmbajtje:

“5.1 Çdo ent, sipas përcaktimit të pikës 1, të nenit 4, të këtij ligji, i cili në strukturën e tij organizative ka më pak se 15 punonjës, do të veprojë si autoritet ose ent kontraktor vetëm për kryerjen e prokurimeve me vlerë të vogël. Për objektet, vlera e përllogaritur e të cilave tejkalon kufirin e prokurimeve me vlerë të vogël, autoriteti ose enti kontraktor duhet t’i drejtohet organit epror, në rast se ka një të tillë. Ky i fundit vendos për zhvillimin e procedurës nga ai vetë sipas parashikimeve ligjore dhe nënligjore në fuqi. Në rast se nuk ka një organ epror, autoriteti ose enti kontraktor i drejtohet organit qendror blerës.”.

c) Në pikën 6, togfjalëshi“... për zbatimin e pikave 2, 3, 4 dhe 5 ...”zëvendësohetme “... për zbatimin e pikave 2, 3, 4, 5 dhe 5.1 ...”.

ç) Pas pikës 6 shtohet pika 7, me këtë përmbajtje:

“7. Zëvendëskryeministri ose ministri, nën përgjegjësinë e të cilit është Departamenti i Administratës Publike, mund t’i propozojnë Këshillit të Ministrave vendosjen e një mase shpërblimi për punonjësit e autoriteteve ose enteve kontraktore apo të punonjësve të tjerë të përfshirë në procesin e prokurimit publik.”.

**Neni 6**

Pas nenit 21 shtohen nenet 21/1 dhe 21/2, me këtë përmbajtje:

“Neni 21/1

Ofruesi i shërbimit të prokurimit

1. Autoriteti ose enti kontraktor me qëllim realizimin e një veprimtarie ndihmëse për prokurimin publik, sipas parashikimeve të nenit 4, pika 43/1, të këtij ligji, mund të kontraktojë ofrues të shërbimit të prokurimit.
2. Ofruesi i shërbimit të prokurimit e ushtron veprimtarinë e tij bazuar në këtë ligj dhe në aktet e tjera ligjore e nënligjore në fuqi.
3. Rregullat e zbatueshme mbi pagesën e veprimtarive ndihmëse dhe rastet kur kjo pagesë mund të bëhet nga autoriteti ose enti kontraktor apo operatori ekonomik përcaktohen me vendim të Këshillit të Ministrave.
4. Në rastin kur ofruesi i shërbimit të prokurimit kontraktohet për përgatitjen dhe zhvillimin e procedurave të prokurimit në emër dhe për llogari të autoritetit ose entit kontraktor në fjalë, ai do të ushtrojë kompetencat si autoritet ose ent kontraktor, të parashikuara në kuadrin ligjor për objektin që ka marrë përsipër.

Neni 21/2

Përzgjedhja e ofruesit të shërbimit të prokurimit

1. Subjekti publik, që do të kontraktohet nga autoriteti ose enti kontraktor si ofrues i shërbimit, duhet të ketë në fushën e tij të veprimtarisë kryerjen e veprimeve ndihmëse për prokurimin publik, sipas parashikimeve të nenit 4, pika 43/1, të këtij ligji.

Autoriteti ose enti kontraktor kontrakton subjekte private me eksperiencë ndërkombëtare, të cilat duhet të përzgjidhen sipas procedurave të parashikuara nga dispozitat e këtij ligji dhe akteve të tjera ligjore e nënligjore në fuqi.

 Në çdo rast, pavarësisht vlerës së përllogaritur të kontratës, autoriteti ose enti kontraktor ka detyrimin të hartojë dokumentet e tenderit edhe në gjuhën angleze.

1. Subjekti privat, që do të kontraktohet nga autoriteti ose enti kontraktor si ofrues i shërbimit, në rastin kur është person juridik duhet minimalisht:
* të ketë eksperiencë të mëparshme në ofrimin e shërbimit të prokurimit, jo më pak se 3 vjet;
* të ketë staf në fushën e prokurimeve publike me eksperiencë, jo më pak se 5 vjet;

- të ketë staf të specializuar me eksperiencë në ofrimin e shërbimit të prokurimit, në fushën e objektit për të cilin do të zhvillohet procedura e prokurimit, jo më pak se 5 vjet;

* të ketë staf të mjaftueshëm, sipas roleve përkatëse që parashikohen në rregullat e prokurimit publik për kryerjen e procedurave të prokurimit;
* t’i provojё autoritetit ose entit kontraktor se plotëson kushtet e parashikuara në nenin 76, të këtij ligji.

Për ato veprimtari ndihmëse, që mund të ofrohen nga subjekti privat, person fizik, ky i fundit duhet të plotësojë kërkesat si më sipër, që janë të vlefshme për personin fizik.”.

**Neni 7**

Në nenin 23, “Kompetencat e Agjencisë së Prokurimit Publik”, bëhen ndryshimet e mëposhtme:

1. Shkronja “dh” riformulohet, si më poshtë vijon:

“dh) Monitoron zbatimin e kontratave sipas kushteve të prokuruara, bazuar në dokumentacionin e administruar gjatë zbatimit të kontratës.”.

1. Në shkronjën “ë”, fjalët “… për të përfituar kontrata publike ...” zëvendësohen me “… për të fituar kontratat e prokurimit publik, koncesionit/partneritetit publik privat dhe ankandit publik ...”.

 c) Shkronja “f” riformulohet, si më poshtë vijon:

 “f) administron të dhënat e Sistemit të Prokurimit Elektronik.”.

**Neni 8**

Pas pikës 1, të nenit 24, “Komisioni i Prokurimit Publik”, shtohet paragrafi, me këtë përmbajtje:

“Komisioni i Prokurimit Publik administron të dhënat e Sistemit të Ankesave Elektronike.”.

**Neni 9**

Pika 2, e nenit 33, “Kufijtë monetarë”, ndryshohet, si më poshtë vijon:

“2. Kufijtë monetarë përcaktohen me vendim të Këshillit të Ministrave, sipas parashikimeve të legjislacionit evropian në fushën e prokurimit publik, për sa është e zbatueshme.”.

**Neni 10**

Pas pikës 10, të nenit 34, shtohen pikat 11 dhe 12, me këtë përmbajtje:

“11. Llogaritja e vlerës limit të kontratës kryhet në Sistemin e Prokurimit Elektronik nga të dhëna të marra me ndërveprim me sisteme të tjera nëpërmjet Platformës Qeveritare të Ndërveprimit, referuar një ose më shumë alternativave të renditura, si më poshtë vijon:

1. Në rast se për elemente ose tërësinë e zërave të kontratës ekzistojnë çmime të botuara nga INSTAT-i të 6 muajve të fundit, i referohen këtyre të fundit dhe/ ose;
2. Në rast se për elemente ose tërësinë e zërave të kontratës nuk ekzistojnë çmime të botuara nga INSTAT-i, sistemi kryen kontrollin e çmimeve referencë të doganës ose të sistemit të fiskalizimit, në përputhje me natyrën e kontratës, objekt prokurimi, të 6 muajve të fundit dhe/ ose;
3. Në rast se për llogaritjen e vlerës së kontratës, autoriteti ose enti kontraktor duhet të bazohet në vendime të Këshillit të Ministrave, që përcaktojnë rregullat për llogaritjen e vlerës së kontratës, atëherë të dhënat në përputhje me metodologjinë e secilit vendim të Këshillit të Ministrave plotësohen në sistemin elektronik. Sistemi kryen përllogaritjen e automatizuar të vlerës së kontratës dhe/ ose;

ç) Nëse nuk ekziston asnjë prej mënyrave të mësipërme, autoriteti ose enti kontraktor i drejtohet studimit të tregut në sistemet elektronike. Operatorët ekonomikë vendas ose të huaj i përgjigjen kërkesës së autoritetit ose entit kontraktor në sistem dhe/ ose;

d) Autoriteti ose enti kontraktor mund të përzgjedhë çmimet e kontratave të mëparshme, të realizuara nga vetë apo nga autoritete ose ente të tjera kontraktore, përmes kontrollit në sistemin e menaxhimit të kontratave. Kontrolli kryhet në mënyrë të automatizuar nga Sistemi i Prokurimit Elektronik.

1. Në rast se për llogaritjen e elementeve ose tërësinë e vlerës së kontratës ekzistojnë më shumë sesa një prej metodave të mësipërme, sistemi përllogarit çmimin bazuar në mesataren e çmimeve të propozuara.”.

**Neni 11**

Pas pikës 3, të nenit 35, shtohet pika 4, me këtë përmbajtje:

“4. Studimi i tregut kryhet nga autoriteti ose enti kontraktor në Sistemin e Prokurimit Elektronik, sipas parashikimeve të bëra në pikën 11, të nenit 34, të këtij ligji.”.

**Neni 12**

Pas pikës 6, të nenit 36, shtohet pika 7, me këtë përmbajtje:

“7. Autoriteti ose enti kontraktor në hartimin e specifikimeve teknike, referuar parashikimeve të mësipërme, kryen verifikim në Sistemin e Prokurimit Elektronik përmes ndërveprimit me sisteme të tjera kombëtare në rast se ekzistojnë standarde kombëtare ose ndërkombëtare në fuqi për mallrat, punët dhe shërbimet. Sistemi duhet të zhvillohet duke përdorur teknologji të avancuar të inteligjencës artificiale dhe procese të robotizuara në përputhje me parashikimet evropiane. ”.

**Neni 13**

Në nenin 41, “Procedurat standarde të prokurimit”, shkronja “f”, e pikës 1, shfuqizohet.

**Neni 14**

Pas pikës 6, të nenit 43, “Procedurë e kufizuar”, shtohet pika 7, me këtë përmbajtje:

“7. Përjashtimisht, për procedurat e prokurimit mbi kufirin e lartë monetar, në rastin kur autoriteti ose enti kontraktor argumenton se për shkak të një gjendjeje urgjence e ka të pamundur respektimin e afatit të përcaktuar në pikat 2 dhe 3 të këtij neni, afatet mund të shkurtohen:

a) për pranimin e kërkesave për pjesëmarrje, jo më pak se 15 ditë, nga data në të cilën është publikuar njoftimi i kontratës;

b) për pranimin e ofertave, jo më pak se 10 ditë, nga data në të cilën është dërguar ftesa për ofertë.”.

**Neni 15**

Në shkronjat “a” dhe “c”, të pikës 1, të nenit 47, “Procedurë me negociim, pa shpallje paraprake të njoftimit të kontratës”, hiqen fjalët “… shërbimit/et të konsulencës ...”.

 **Neni 16**

Neni 50 “Shërbim konsulence” shfuqizohet.

**Neni 17**

Neni 53 “Blerja e përqendruar” ndryshohet, si më poshtë vijon:

“Neni 53

 Blerja e përqendruar

1. Këshilli i Ministrave krijon organ qendror blerës për kryerjen e procedurave të prokurimit në emër dhe për llogari të autoriteteve ose enteve kontraktore. Organi qendror blerës organizohet si institucion publik apo si shoqëri aksionare në pronësi të shtetit dhe kryen procedurat e prokurimit sipas sektorëve përkatës, të përcaktuara në vendimin e krijimit të tij. Organi qendror blerës kryen veprimtari në zbatim të legjislacionit në fuqi për prokurimin publik dhe çdo legjislacioni tjetër të zbatueshëm në fuqi.

Tarifa për kryerjen e veprimtarive ndihmëse për prokurimin publik nga organi qendror blerës, i krijuar sipas kësaj pike, dhe përllogaritja e saj përcaktohen me vendim të Këshillit të Ministrave.

1. Këshilli i Ministrave mund të ngarkojë për procedura të veçanta prokurimi një autoritet ose ent tjetër kontraktor si organ qendror blerës apo si ofrues i shërbimit të prokurimit që do të zhvillojë procedurën e prokurimit për objekte të caktuara.
2. Kur dy ose më shumë autoritete ose ente kontraktore kanë nevojë për të njëjtat mallra, punë apo shërbime, atëherë ata, nëse marrin një vendim të tillë, mund t’i ngarkojnë njërit prej tyre detyrën e prokurimit të këtyre mallrave, punëve apo shërbimeve në emër të të tjerëve.
3. Kur një procedurë prokurimi kryhet bashkërisht në emër dhe për llogari të të gjitha autoriteteve ose enteve kontraktore të interesuara, ato do të jenë bashkërisht përgjegjëse për përmbushjen e detyrimeve të tyre, në përputhje me këtë ligj. Kjo vlen edhe në rastet kur një autoritet ose ent kontraktor kryen procedurën, duke vepruar në emër të tij dhe për llogari të autoriteteve ose enteve të tjera kontraktore.
4. Kur zhvillimi i një procedure prokurimi nuk kryhet në tërësi në emër dhe për llogari të autoriteteve ose enteve kontraktore të interesuara, këto të fundit do të jenë bashkëpërgjegjëse vetëm për ato pjesë të kryera bashkërisht.
5. Çdo autoritet ose ent kontraktor do të ketë përgjegjësinë e vetme për përmbushjen e detyrimeve të tij në përputhje me këtë ligj në lidhje me pjesët që ai kryen në emër të tij dhe për llogari të tij.”.

**Neni 18**

Pas shkronjës “d”, të pikës 1, të nenit 54, “Sistemi dinamik i blerjes dhe ankandi elektronik” shtohen shkronjat “dh”, “e”, “ë” dhe “f”, me këtë përmbajtje:

“dh) Autoriteti ose enti kontraktor përcakton kritere për kualifikim në Sistemin e Prokurimit Elektronik.

e) Sistemi gjeneron ftesë automatike për të gjitha subjektet e regjistruara në SPE, kodet e aktiviteteve të veprimtarive të të cilave (Nomenklatura e Veprimtarive Ekonomike) përputhen me objektin e procedurës së prokurimit sipas kodeve të Fjalorit te Përbashkët të Prokurimit.

ë) Në përfundim të afateve kohore, Sistemi i Prokurimit Elektronik, mbështetur në ndërveprimin me sisteme të tjera të Platformës Qeveritare të Ndërveprimit, kryen vlerësimin automatik të plotësimit të kritereve të përgjithshme dhe të veçanta të kualifikimit të ofertuesve për fazën e parë të parakualifikimit.

f) Sistemi dinamik i blerjes dhe ankandi elektronik duhet të zhvillohen duke përdorur teknologji të avancuar të inteligjencës artificiale dhe procese të robotizuara, në përputhje me parimet e përmendura në nenin 3 të këtij ligji dhe me standardet ndërkombëtare evropiane.”.

**Neni 19**

Pas nenit 54 shtohet neni 54/1, me këtë përmbajtje:

“Neni 54/1

Katalogu elektronik

1. Autoriteti ose enti kontraktor mund të kërkojë që ofertat të dorëzohen në formë të katalogut elektronik ose të përmbajnë katalog elektronik.

 Këshilli i Ministrave mund të përcaktojë si të detyrueshëm përdorimin e katalogëve eletronikë për objekte të caktuara prokurimi.

2. Përveç ofertave të paraqitura në formë të katalogut elektronik, mund t’i bashkëngjiten edhe dokumente të tjera që plotësojnë ofertën.

3. Katalogun elektronik e harton ofertuesi, me qëllim që të mund të marrë pjesë në procedurë të caktuar të prokurimit publik, në përputhje me specifikimet teknike dhe në formën e përcaktuar nga autoriteti ose enti kontraktor.

4. Katalogu elektronik duhet të jetë në përputhje me kërkesat e zbatueshme për mjetet e komunikimit elektronik, si dhe me të gjitha kërkesat e tjera shtesë të përcaktuara nga autoriteti ose enti kontraktor në përputhje me dispozitat e këtij ligji.

5. Nëse autoriteti ose enti kontraktor pranon ose kërkon paraqitjen e ofertave në formën e katalogëve elektronikë, ai është i detyruar:

a) ta deklarojë këtë në njoftimin e kontratës ose në ftesën për shprehje interesi, kur si mjet për ftesë për konkurrim përdoret një njoftim paraprak informacioni;

b) të japë në dokumentet e tenderit të gjithë informacionin e nevojshëm, sipas nenit 17 të këtij ligji, në lidhje me formatin, pajisjen elektronike që përdoret dhe rregullat për lidhjen teknike dhe specifikimet për katalogun.

6. Kur pas dorëzimit të ofertave në formën e katalogëve elektronikë është lidhur një marrëveshje kuadër me më shumë se një operator ekonomik, autoritetet ose entet kontraktore mund të parashikojnë që të bëhet rihapja e konkurrimit për disa kontrata të caktuara mbi bazën e katalogëve të përditësuar. Në këtë rast, autoritetet ose entet kontraktore përdorin një nga metodat e mëposhtme:

a) Ftojnë ofertuesit që të ridorëzojnë katalogët elektronikë, të përshtatur sipas kërkesave të kontratës në fjalë; ose

b) Njoftojnë ofertuesit se nga katalogët elektronikë që janë dorëzuar, synojnë të mbledhin informacionin që nevojitet për të formuar oferta të përshtatura me kërkesat e kontratës në fjalë, me kusht që përdorimi i kësaj metode të jetë shprehur në dokumentet e tenderit, në bazë të të cilave është lidhur marrëveshja kuadër.

7. Kur autoritetet ose entet kontraktore rihapin konkurrimin për kontrata specifike në përputhje me shkronjën “b”, të pikës 6, ata njoftojnë ofertuesit për datën dhe orën, në të cilën parashikojnë të mbledhin informacionin e nevojshëm për të formuar oferta të përshtatura me kërkesat e kontratës specifike në fjalë dhe u japin ofertuesve mundësinë për ta konfirmuar ose jo marrjen e informacionit të mbledhur, brenda një periudhe kohe jo më shumë se 5 ditë nga marrja e njoftimit.

 Përpara se të japin kontratën, autoritetet ose entet kontraktore i paraqesin ofertuesit të interesuar informacionin e mbledhur, në mënyrë që t’i japin atij mundësinë që të kundërshtojë ose të konfirmojë se oferta e formuar në këtë mënyrë nuk përmban asnjë gabim thelbësor. Kundërshtimi ose konfirmimi duhet të bëhet brenda 2 ditëve.

8.  Autoritetet ose entet kontraktore mund të japin kontrata bazuar në një sistem dinamik blerjeje, duke kërkuar që ofertat për një kontratë specifike të paraqiten në formën e një katalogu elektronik.

 Gjithashtu, autoritetet ose entet kontraktore mund të japin kontrata bazuar në një sistem dinamik blerjeje, në përputhje më shkronjën “b”, të pikës 6, dhe pikën 7, me kusht që kjo kërkesë për pjesëmarrje në sistemin dinamik të blerjes të shoqërohet nga një katalog elektronik në përputhje me specifikimet teknike dhe formatin e përcaktuar nga autoriteti ose enti kontraktor. Katalogu plotësohet më pas nga kandidatët, kur ata të informohen për synimin e autoritetit ose entit kontraktor për të formuar oferta nëpërmjet procedurës së përcaktuar në shkronjën “b”, të pikës 6.”.

**Neni 20**

Pika 1, e nenit 74, “Dokumentet e tenderit”, riformulohet, si më poshtë vijon:

“1. Autoriteti ose enti kontraktor, në hartimin e dokumenteve të tenderit përdor dokumentet standarde, sipas përcaktimit në rregullat e prokurimit publik dhe i vë në dispozicion falas në rrugë elektronike. Autoriteti ose enti kontraktor publikon në Sistemin e Prokurimit Elektronik dokumentet, të cilat gjenerohen automatikisht, në përputhje me llojin e procedurës së zgjedhur nga autoriteti ose enti kontraktor, si edhe në përputhje me formën dhe standardin e Bashkimit Evropian.”.

**Neni 21**

Në nenin 76, “Kriteret detyruese për skualifikim”, bëhen këto shtesa dhe ndryshime:

1. Në pikën 3 bëhen këto ndryshime:

i. Shkronja “c” ndryshohet, si më poshtë vijon:

“c) operatori ekonomik është shpallur fajtor për shkelje të rëndë profesionale, për sa kohë që nuk është parashkruar, sipas legjislacionit në fuqi.”.

ii. Në shkronjën “e”, fjalët “... për të cilën është përjashtuar sipas parashikimeve në shkronjën “b”, të pikës 1, të nenit 78, të këtij ligji, ...” hiqen.

iii. Në shkronjën “g”, fjalët “… nga e drejta për të përfituar fonde publike ...” zëvendësohen me “… nga e drejta për të fituar kontratat e prokurimit publik, koncesionit/partneritetit publik privat dhe ankandit publik ...”.

iv. Pas shkronjës “g” shtohen shkronjat “gj” dhe “h”, me këtë përmbajtje:

“gj. operatori ekonomik nuk ka regjistruar pronarët përfitues në regjistrin e pronarëve përfitues, sipas parashikimeve të legjislacionit në fuqi.

.h. operatori ekonomik i regjistruar në regjistrin tregtar shqiptar nuk zbaton detyrimet që rrjedhin nga legjislacioni në fuqi për pagat bazë referuese për kategori profesioni për punonjësit e pajtuar në punë. Kategoritë e profesioneve përcaktohen me vendim të Këshillit të Ministrave, me propozim të ministrisë përgjegjëse për punën.”.

b) Në pikën 7, fjalët “… nga pjesëmarrja në procedurat e prokurimit apo koncesionit …” zëvendësohen me “… nga e drejta për të fituar kontratat e prokurimit publik, koncesionit/partneritetit publik privat dhe ankandit publik ...”.

c) Pas pikës 7 shtohet pika 8, me këtë përmbajtje:

“8. Për operatorët ekonomikë të regjistruar në regjistrat tregtarë shqiptarë, Sistemi i Prokurimit Elektronik verifikon automatikisht përmes ndërveprimit me sisteme të tjera përmbushjen e kushteve detyruese për skualifikim.”.

**Neni 22**

Në nenin 78, “Përjashtimi për një periudhë të caktuar nga Agjencia e Prokurimit Publik”, shkronja “b”, e pikës 1, shfuqizohet*.*

**Neni 23**

Në nenin 82 “Formulari përmbledhës i vetëdeklarimit” bëhen këto shtesa dhe ndryshime:

1. Pika 5 ndryshohet, si më poshtë vijon:

“5. Në procedurat e prokurimit me një fazë, përpara publikimit të njoftimit të fituesit dhe nisjes së afateve të ankimit, autoriteti ose enti kontraktor i kërkon ofertuesit të kualifikuar i pari që të dorëzojë:

1. dokumentet e paraqitura si pjesë e ofertës në rrugë elektronike, të cilat në kohën e dorëzimit pranë autoritetit ose entit kontraktor duhet të jenë origjinal ose kopje të noterizuara të tyre;
2. dokumentet mbështetëse në origjinal ose një kopje të noterizuar të tyre për vetëdeklarimet e dhëna.

Në procedurat e prokurimit me faza, dokumentacioni, sipas shkronjave “a” dhe “b” të kësaj pike, i kërkohet të gjithë kandidatëve të kualifikuar në fazën e parë, përpara nisjes së afateve të ankimit.”.

1. Pas pikës 5 shtohen pikat 6, 7, 8, 9, 10, 11 dhe 12, me këtë përmbajtje:

“6. Për operatorët ekonomikë të regjistruar në regjistrat tregtarë shqiptarë, krijimi dhe plotësimi i formularit përmbledhës të vetëdeklarimit kryhet në Sistemin e Prokurimit Elektronik.

7. Pavarësisht parashikimeve të pikës 5, të këtij neni, operatorëve ekonomikë të regjistruar në regjistrat tregtarë shqiptarë nuk u kërkohet të paraqesin dokumente mbështetëse ose prova të tjera dokumentare për atë pjesë të informacionit të deklaruar dhe të gjeneruar automatikisht në Sistemin e Prokurimit Elektronik si pjesë e formularit përmbledhës të vetëdeklarimit nga ndërveprimi me sisteme të tjera elektronike.

8. Operatorët ekonomikë mund të përmbushin kriteret e përgjithshme dhe të veçanta të kualifikimit edhe nëpërmjet dosjes virtuale të operatorit, e krijuar në Sistemin e Prokurimit Elektronik përmes ndërveprimit me sisteme të tjera elektronike për ruajtjen e dokumenteve. Dokumentet e dorëzuara si pjesë e dosjes virtuale të operatorit duhet të jenë të gjeneruara nga sisteme të tjera elektronike ose të noterizuara përmes ndërveprimit me sistemin elektronik të Dhomës Kombëtare të Noterisë.

Operatorët ekonomikë janë përgjegjës për përditësimin e të dhënave në mënyrë automatike, për aq sa është e mundur, në dosjen virtuale të operatorit.

9. Për operatorët ekonomikë vendas, Sistemi i Prokurimit Elektronik verifikon automatikisht përmes ndërveprimit me sisteme të tjera përmbushjen e kushteve detyruese për skualifikim dhe kritereve të veçanta të kualifikimit për aq sa është e zbatueshme.

10. Në procedurat e prokurimit me një fazë, përpara publikimit të njoftimit të fituesit dhe nisjes së afateve të ankimit, autoriteti ose enti kontraktor për operatorët ekonomikë të huaj i kërkon ofertuesit të kualifikuar i pari që të dorëzojë pranë autoritetit kontraktor në origjinal ose kopje të noterizuar dokumentet e paraqitura në rrugë elektronike, të cilat nuk mund të gjenerohen automatikisht nga sistemet e tjera me anë të ndërveprimit. Dokumentet e noterizuara para noterëve publikë të Republikës së Shqipërisë dorëzohen *on-line* në Sistemin e Prokurimit Elektronik përmes ndërveprimit me sistemin elektronik të Dhomës Kombëtare të Noterisë.

Në procedurat e prokurimit me faza, dokumentacioni sipas pikës 5 i kërkohet të gjithë kandidatëve të kualifikuar në fazën e parë, përpara nisjes së afateve të ankimit.

11. Autoriteti ose enti kontraktor do të përdorë sistemin e-Certis për të marrë informacion mbi llojet dhe format e provave të përmendura në këtë nen dhe për autoritetet kompetente, që i lëshojnë ato në shtetet anëtare të Bashkimit Evropian.”.

**Neni 24**

Pika 5, e nenit 83, “Sigurimi i ofertës”, ndryshohet, si më poshtëë vijon:

“5. Autoriteti ose enti kontraktor raporton përmes Sistemit të Prokurimit Elektronik pranë Agjencisë së Prokurimit Publik rastet e refuzimit të operatorit ekonomik për nënshkrimin e kontratës, sipas shkronjës “b”, të pikës 3, të këtij neni.”.

**Neni 25**

Paragrafi i dytë, i pikës 3, të nenit 92, “Shqyrtimi i ofertave”, numërtohet pikë 4.

**Neni 26**

Në shkronjën “c”, të pikës 2, të nenit 96, “Periudha e pritjes”, pas fjalëve “... të një marrëveshjeje kuadër ...” shtohen “... ku të gjitha kushtet janë të përcaktuara ...”.

**Neni 27**

Në pikën 1, të nenit 97, “Njoftimi i fituesit”, togfjalëshi “... 5 ditë ...” zëvendësohet me “... 7 ditë ...”.

**Neni 28**

Në nenin 98 “Anulimi i një procedure prokurimi” bëhen këto ndryshime:

1. Në pikën 4, pas fjalëve “… por jo më vonë se 3 ditë nga marrja e vendimit ...” shtohen “... dhe publikon njoftimin e anulimit ...”.
2. Pika 5 shfuqizohet.

**Neni 29**

Në nenin 99, pas shkronjës “f” shtohet paragrafi, me këtë përmbajtje:

“Raporti përmbledhës për procedurën e prokurimit gjenerohet automatikisht nga të dhënat e administruara në rrugë digjitale në Sistemin e Prokurimit Elektronik për procedurën e prokurimit ...”.

**Neni 30**

Në kreun XIII “Konkursi i projektimit”, pika 1, e nenit 104, “Zbatimi”, ndryshohet, si më poshtë vijon:

“*1*. Dispozitat e këtij kreu zbatohen për:

a) konkurset e projektimit, të organizuara si pjesë e një procedure, e cila çon në dhënien e një kontrate publike për shërbime;

b) konkurset e projektimit, me çmime ose pagesa të pjesëmarrësve.”.

**Neni 31**

Neni 109, “E drejta e ankimimit”, ndryshohet, si më poshtë vijon:

“Neni 109

1. Çdo operator ekonomik, i cili ka ose ka pasur interes të ligjshëm në një procedurë prokurimi sipas LPP dhe kur është dëmtuar ose rrezikohet të dëmtohet nga veprimet ose mosveprimet e autoritetit ose entit kontraktor, për të cilat pretendon se janё në kundërshtim me ligjin, ka të drejtë të ankohet pranë autoritetit ose entit kontraktor dhe Komisionit të Prokurimit Publik.

2. Pas shqyrtimit administrativ, operatorët ekonomikë kanë të drejtën e ankimimit në Gjykatën Administrative të Apelit, në përputhje me nenin 121, të këtij ligji, si dhe në përputhje me rregullat e parashikuara nga legjislacioni në fuqi për gjykatat administrative dhe gjykimin e mosmarrëveshjeve administrative.”.

**Neni 32**

Në nenin 110, “Afatet për ankim” bëhen ndryshimet dhe shtesat e mëposhtme:

1. Në fund të pikës 3 shtohet fjalia, me këtë përmbajtje:

*“*Në rastin e ankesave për vendimin e vlerësimit/klasifikimit të ofertave, operatorët ekonomikë kanë të drejtë të ankohen sipas përcaktimeve në pikën 2, të këtij neni.”.

b) Në pikën 8, në fund të fjalisë së dytë shtohet togfjalëshi “... në Sistemin Elektronik të Ankesave”.

c) Pas pikës 8 shtohet pika 9, me këtë përmbajtje:

“9. Sistemi i prokurimit elektronik njofton operatorët ekonomikë në mënyrë automatike për datën e fillimit dhe të përfundimit të afateve të ankimit.”.

**Neni 33**

Paragrafi i parë, i pikës 1, të nenit 111, “Paraqitja e ankesës”, riformulohet, si më poshtë vijon:

“Operatori ekonomik ankimues dërgon njëkohësisht ankesën në autoritetin ose entin kontraktor dhe Komisionin e Prokurimit Publik në Sistemin e Ankesave Elektronike.”.

**Neni 34**

Neni 112 “Veprimet paraprake” riformulohet, si më poshtë vijon:

“Neni 112

Veprimet paraprake

1. Me regjistrimin e ankesës në Sistemin e Ankesave Elektronike dhe publikimin e saj nga Komisioni i Prokurimit Publik, Sistemi i Prokurimit Elektronik në ndërveprim me Sistemin e Ankesave Elektronike pezullon në mënyrë automatike vazhdimin e procedurës së prokurimit deri në shqyrtimin plotësisht të ankesës, përfshirë edhe nxjerrjen e një vendimi nga Komisioni i Prokurimit Publik me nënshkrim dhe vulë elektronike. Sistemi duhet të zhvillohet duke përdorur teknologji të avancuara të inteligjencës artificiale dhe procese të robotizuara për të kryer pezullimin dhe nxjerrjen nga pezullimi automatik i procedurave të prokurimit.

2. Komisioni i Prokurimit Publik, me marrjen e ankesës në përputhje me këtë ligj, publikon në bazën e të dhënave përmes ndërveprimit me sisteme të treta, të dhënat e mëposhtme:

a) Për ankimuesin, adresën dhe NUIS-in;

b) Të dhëna të plota për procedurën e prokurimit (objekt, numër reference, fond limit, datën e zhvillimit të procedurës).

3. Në mënyrë që ankesa të bëhet e aksesueshme jo vetëm nga autoriteti ose enti kontraktor, por njëkohësisht edhe nga operatorët ekonomikë të interesuar, Komisioni i Prokurimit Publik publikon:

a) ankesën e plotë, në rastin e ankesave për dokumentet e tenderit;

b) arsyet e skualifikimit, në rastin e ankesave për vendimin e vlerësimit/klasifikimit përfundimtar;

c) pretendimet mbi kualifikimin/skualifikimin e ofertuesve të tjerë duke referuar vetëm kriteret, për të cilat ngrihen pretendime.

4. Sistemi i Ankesave Elektronike në ndërveprim me Sistemin e Prokurimit Elektronik gjeneron një kod autentifikimi unik, që i vihet në dispozicion operatorëve ekonomikë të interesuar për t’u njohur me atë pjesë të ankesës, për të cilat ngrihen pretendime për to. Në asnjë rast Komisioni nuk jep akses në informacion të klasifikuar si sekret tregtar.”.

**Neni 35**

Pika 5, e nenit 114, “Trajtimi i ankesës nga autoriteti ose enti kontraktor”, ndryshohet, si më poshtë vijon:

“5. Kundër vendimit të autoritetit ose entit kontraktor, operatorët ekonomikë të interesuar, të cilët kanë paraqitur argumentet e tyre në lidhje me ankesën, kanë të drejtën të ankohen pranë Komisionit të Prokurimit Publik brenda 7 ditëve nga marrja e njoftimit nga autoriteti ose enti kontraktor, për procedurat e prokurimit nën kufirin e lartë monetar dhe brenda 10 ditëve për procedurat e prokurimit mbi kufirin e lartë monetar, sipas pikës 4, të këtij neni.”.

**Neni 36**

Pika 2, e nenit 115, “Trajtimi i ankesës nga Komisioni i Prokurimit Publik”, riformulohet, si më poshtë vijon:

“2. Në rastin kur autoriteti ose enti kontraktor pranon pjesërisht ankesën për dokumentet e tenderit  dhe në rastin e ankesave për vendimin e vlerësimit/ klasifikimit kur nuk ka ankesa nga operatorët ekonomikë të interesuar, të cilët kanë paraqitur argumentet e tyre sipas pikës 1, të nenit 113, të këtij ligji, Komisioni i Prokurimit Publik vazhdon procedurën për pjesën tjetër të ankesës dhe me mbylljen e shqyrtimit të çështjes duhet të shprehet me vendimmarrje deklarative për pjesën e pranuar sipas parashikimeve të shkronjës “ç”, të pikës 2, të nenit 118, të këtij ligji, së bashku me vendimmarrje për pjesën tjetër.”.

**Neni 37**

Shkronja “a”, e pikës 2, të nenit 118, ndryshohet, si më poshtë vijon:

“a)të refuzojë ankesën, për shkak të mosplotësimit të elementeve të domosdoshme për shqyrtimin e saj dhe mosrespektimit të afateve të ankimit, sipas parashikimeve të neneve 110 dhe 111 të këtij ligji;”.

**Neni 38**

Në pikën 2, të nenit 119, “Pavlefshmëria e kontratave”, fjalët “… jo sipas parashikimeve” zëvendësohen me “…në kushtet e …”.

**Neni 39**

Në pikën 1, të nenit 122, shtohet paragrafi, me këtë përmbajtje:

“Para nënshkrimit të kontratës, autoriteti ose enti kontraktor i kërkon ofertuesit fitues të paraqesë një sigurim kontrate prej 10 % të vlerës së saj.

Në çdo rast, autoriteti ose enti kontraktor pranon mundësinë e pagesës nga ofertuesi, në vlerë monetare në llogarinë e autoritetit ose entit kontraktor. Përveç kësaj forme të paraqitjes së sigurimit të kontratës, autoriteti ose enti kontraktor, sipas vlerësimit të tij, duhet të specifikojë në dokumentet e tenderit mundësinë e paraqitjes së sigurimit të kontratës:

i. në formën e garancisë bankare; ose

ii. nga shoqëri sigurimi të licencuara nga autoritetet kompetente.”.

**Neni 40**

Në nenin 124, “Detyrimet e autoritetit ose entit kontraktor gjatë zbatimit të kontratës”, bëhen këto ndryshime:

1. Pika 2 riformulohet, si më poshtë vijon:

“*2*. Për monitorimin e zbatimit të kontratave të lidhura në përfundim të procedurave me vlerë mbi kufirin monetar të prokurimeve me vlerë të vogël, të cilat kanë kohëzgjatje jo më pak se 6 muaj, autoriteti ose enti kontraktor, nisur nga natyra e objektit të kontratës dhe kohëzgjatja e zbatimit të saj, harton planin e zbatimit të kontratës, duke përfshirë në veçanti çështjet organizative, afatet, çështjet ekonomike e teknike të kontratës së nënshkruar, në përputhje me çdo akt tjetër ligjor.”.

1. Në pikën 3 bëhen ndryshimi dhe shtesa e mëposhtme:

a) Fjalët “… brenda 7 ditëve nga nënshkrimi i kontratës dhe në çdo rast para fillimit të zbatimit të saj ...” zëvendësohen me “... brenda 10 ditëve nga nënshkrimi i kontratës ...”.

b) Në fund të pikës shtohet një paragraf, me këtë përmbajtje:

“Plani i zbatimit të kontratës duhet të nënshkruhet nga autoriteti ose enti kontraktor dhe operatori ekonomik në Sistemin e Menaxhimit të Kontratave.”.

1. Pika 5 riformulohet, si më poshtë vijon:

“5. Autoriteti ose enti kontraktor, në përputhje me planin, ndjek zbatimin e kontratës, administron dokumentacionin e monitorimit dhe harton raportet e monitorimit në Sistemin e Menaxhimit të Kontratave.”.

1. Në pikën 6, fjalët “... sipas tipologjive të tyre ...” hiqen.

**Neni 41**

Neni 125 “Detyrimet e autoritetit kontraktor ndaj Agjencisë së Prokurimit Publik”, ndryshohet, si më poshtë vijon:

“Neni 125

Detyrimet e autoritetit kontraktor ndaj Agjencisë së Prokurimit Publik

1. Në përfundim të zbatimit të një kontrate të lidhur në përfundim të një procedure me vlerë mbi kufirin monetar të prokurimeve me vlerë të vogël, autoriteti ose enti kontraktor ka detyrim t’i dërgojë Agjencisë së Prokurimit Publik, përmes Sistemit të Menaxhimit të Kontratave, formularin e raportimit për zbatimin e kontratës, jo më vonë se 30 ditë nga data e përfundimit ose zgjidhjes së kontratës.

2. Në formularin e raportimit për zbatimin e kontratës, autoriteti ose enti kontraktor pasqyron të dhëna mbi ecurinë e zbatimit të kontratës, modifikimi/et e kryera, problematikat e hasura gjatë zbatimit të kontratës dhe masat e marra për zgjidhjen e tyre.”.

**Neni 42**

Pika 3, e nenit 126, “Nënkontraktimi”, riformulohet, si më poshtë vijon:

“3. Autoriteti ose enti kontraktor miraton nënkontraktorët e mundshëm përpara lidhjes së kontratës me operatorin ekonomik fitues të kontratës publike, në përputhje me dispozitat e këtij ligji, pa cenuar parimet e përcaktuara në pikën 4 të këtij neni. Autoriteti kontraktor miraton vetëm nënkontraktorët e mundshëm të deklaruar në formularin përmbledhës të vetëdeklarimit nga operatori ekonomik dhe procesi i miratimit kryhet vetëm në Sistemin e Prokurimit Elektronik.

Verifikimi i përmbushjes së kapaciteteve të nënkontraktorit të propozuar kryhet për aq sa është e aplikueshme nga ky ligj, në të njëjtën mënyrë si për operatorin ekonomik pjesëmarrës.”.

**Neni 43**

Në nenin 127 “Modifikimi i kontratave gjatë afatit të tyre” bëhen këto ndryshime:

1. Në shkronjën “a”, të pikës 1, fjalët “... në kontratën fillestare ...” zëvendësohen me “... në dokumentet e tenderit për kontratën fillestare ...”.
2. Shkronja “b”, e pikës 1, ndryshohet, si më poshtë vijon:

“b) për furnizimin e mallrave, shërbimeve apo kryerjen e punëve në një kontratë që është ende në zbatim nga kontraktori fillestar, të cilat janë bërë të domosdoshme dhe nuk janë përfshirë në dokumentet e tenderit për kontratën fillestare dhe kur zëvendësimi i kontraktorit fillestar:

i. nuk është i mundur për arsye ekonomike apo teknike, sikurse janë kërkesat për zëvendësimin apo ndërveprimin me pajisjen, shërbimet apo instalimet ekzistuese, të prokuruara gjatë procedurës fillestare; si dhe

ii. do të shkaktonte vështirësi të mëdha apo rritje të konsiderueshme të kostove për autoritetin kontraktor.

Në këtë rast, dokumentimi i modifikimeve duhet të përmbajë një argumentim të të gjitha arsyeve se përse furnizimet, shërbimet ose punët janë të domosdoshme, arsyet përse ato nuk janë mbuluar nga kontrata fillestare apo marrëveshja kuadër, si dhe arsyet ekonomike dhe teknike, prej të cilave nuk mund të zëvendësohet kontraktuesi fillestar.”.

1. Në shkronjën “c”, të pikës 1, shtohet një paragraf, me këtë përmbajtje:

“Në këtë rast, dokumentimi i modifikimeve duhet të përmbajë një përshkrim të ndryshimeve, arsyet dhe rrethanat të cilat autoriteti ose enti kontraktor nuk mund t’i parashikonte gjatë dhënies së kontratës fillestare apo të marrëveshjes kuadër, si dhe një shpjegim se përse këto modifikime nuk ndryshojnë natyrën e kontratës ose të marrëveshjes kuadër.”.

ç) Pika 3 ndryshohet, si më poshtë vijon:

“3. Autoriteti ose enti kontraktor, pasi ka modifikuar kontratën apo marrëveshjen kuadër, në përputhje me pikën 1, shkronjat “b” dhe “c”, të këtij neni, duhet të dërgojë për publikim një njoftim për ndryshimin e kontratës gjatë kohëzgjatjes së saj në Buletinin e Njoftimeve Publike, brenda pesë ditëve nga data në të cilën ka bërë modifikimin e kontratës fillestare.”.

d) Pikat 7 dhe 8 ndryshohen, si më poshtë vijon:

“7. Menaxhimi i kontratës së prokurimit publik dhe monitorimi i zbatimit të saj mbështetur në raportimin e zbatimit të kontratës kryhet nga autoriteti ose enti kontraktor në Sistemin e Menaxhinit të Kontratave në ndërveprim me Sistemin e Prokurimit Elektronik.

Autoriteti ose enti kontraktor, në përputhje me natyrën e kontratës mund të përdorë procese të automatizuara dhe inteligjencën artificiale në procesin e monitorimit të zbatimit të kontratës.

8. Pagesat e operatorëve ekonomikë në zbatim të kontratës kryhen përmes sistemit të menaxhimit financiar pas miratimit të dokumentacionit përkatës në përputhje me legjislacionin në fuqi në Sistemin e Menaxhimit të Kontratave.

Sistemi gjeneron njoftime automatike mbi risqet për kryerjen e pagesave.”.

**Neni 44**

Në nenin 129 “Procedura e hetimit administrativ” bëhen këto ndryshime:

1. Shkronja “ç”, e pikës 1, ndryshohet, si më poshtë vijon:

“ç) për monitorimin e zbatimit të kontratës së nënshkruar nga autoriteti ose enti kontraktor nga momenti i nënshkrimit të kontratës dhe jo më vonë se 3 vjet nga përfundimi i zbatimit të saj, bazuar në dokumentacionin e administruar nga autoriteti ose enti kontraktor.”.

1. Shkronjat “a” dhe “c”, të pikës 2, ndryshohen , si më poshtë vijon:

“a) të kryejë hetime administrative nëpërmjet sistemit të prokurimit elektronik dhe sistemit për menaxhimin e zbatimit të kontratës; dhe /ose

c) të kryejë hetime administrative, duke përfshirë edhe hyrjen në çdo zyrë të institucioneve publike dhe këqyrjen e akteve ose dokumenteve, që kanë lidhje me çështjen që heton.”.

 **Neni 45**

Në shkronjën “c”, të pikës 1, të nenit 130, “Veprimet pas përfundimit të hetimit administrativ”, fjalët “… nga përfitimi i fondeve publike ...” zëvendësohen me “… nga e drejta e fitimit të kontratave të prokurimit publik, koncesionit/partneritetit publik dhe privat dhe ankandit publik ...”.

**Neni 46**

Pika 1, e nenit 131, ndryshohet, si më poshtë vijon:

“1. Refuzimi i autoritetit ose entit kontraktor për të bashkëpunuar me Komisionin e Prokurimit Publik dhe Agjencinë e Prokurimit Publik ose moszbatimi brenda afatit i vendimeve të këtyre të fundit në mënyrë të pajustifikuar ngarkon me përgjegjësi titullarin e autoritetit kontraktor dhe dënohet nga këto institucione me gjobë nga 50 000 (pesëdhjetë mijë) deri në 500 000 (pesëqind mijë) lekë.”.

**Neni 47**

Shkronja “l”, e pikës 1, të nenit 132, “Kundërvajtjet administrative”, ndryshohet, si më poshtë vijon:

“l) mosrespektimi i detyrimeve për administrimin e dokumentacionit të nevojshëm për modifikimin e kontratës publike ose marrëveshjes kuadër, sipas nenit 127 të këtij ligji, dënohet me gjobë nga 50 000 (pesëdhjetë mijë) deri në 500 000 (pesëqind mijë) lekë.”.

**Neni 48**

**Dispozita kalimtare**

1. Organi qendror blerës i krijuar nga Këshilli i Ministrave, sipas pikës 1 të nenit 53 të këtij ligji, merr asistenc*ë* teknike nga UNOPS, si organizëm ndërkombëtar me eksperiencë në fushën e prokurimit publik, për një periudhë 3-vjeçare nga fillimi i veprimtarisë së tij, me qëllim ngritjen e kapaciteteve administrative profesionale.

 Për këtë qëllim, organi qendror blerës, brenda fushës së përgjegjësisë së tij, mund të lidhë marrëveshje me UNOPS për përfitimin e kësaj asistence. Pagesat e nevojshme për përfitimin e asistencës sipas parashikimeve të përcaktuara në marrëveshje mbulohen nga buxheti i organit qendror blerës.

1. Brenda një periudhë 3-vjeçare nga hyrja në fuqi e këtij ligji, Këshilli i Ministrave mund të autorizojë institucionet e administratës shtetërore/publike në nivel qendror të negociojnë dhe të lidhin marrëveshje konsulence ndërkombëtare brenda fushës së kompetencës së tyre në fusha me interes strategjik, në drejtim të aplikimit të inteligjencës artificiale, sigurisë kibernetike, infrastrukturës kritike dhe luftës kundër krimit të organizuar dhe korrupsionit.

3. Procedurat e prokurimit të nisura përpara hyrjes në fuqi të këtij ligji do të vijojnë të realizohen sipas parashikimeve të ligjit në fuqi në momentin e fillimit/nisjes së tyre.

4. Aktet nënligjore të nxjerra deri në momentin e hyrjes në fuqi të këtij ligji, që nuk bien në kundërshtim me këtë ligj, do të zbatohen deri në nxjerrjen e akteve nënligjore në zbatim të këtij ligji. Çdo akt tjetër nënligjor, që bie në kundërshtim me këtë ligj, shfuqizohet.

**Neni 49**

**Nxjerrja e akteve nënligjore**

Ngarkohet Këshilli i Ministrave, që, brenda 6 muajve nga hyrja në fuqi e këtij ligji ose neneve te veçanta të tij, të miratojë aktet nënligjore në zbatim të tij.

**Neni 50**

**Hyrja në fuqi**

1. Ky ligj hyn në fuqi 15 ditë pas botimit në “Fletoren zyrtare”.

2. Përjashtimisht, nenet 3, 10, 11, 12, 18, 19; neni 20, fjalia e dytë e pikës 1; neni 21, shkronja “c”; neni 23, shkronja “b”; neni 32, shkronja “b”, pika 10; neni 34, pikat 1 dhe 4; neni 40, pika 2, shkronja “b”, e pika 3; neni 41, neni 42, pika 3, paragrafi i dytë; neni 43, shkronja “d”, do të hyjnë në fuqi në datën e fillimit të funksionimit të Sistemit të Prokurimit Elektronik.

3. Data e fillimit të funksionimit të Sistemit të Prokurimit Elektronik përcaktohet me vendim të Këshillit të Ministrave me propozimin e ministrit pëgjegjës për digjitalizimin dhe telekomunikacionin, pas njoftimit nga institucioni përgjegjës që mbulon fushën e teknologjisë së informacionit për bërjen funksionale të Sistemit të Prokurimit Elektronik.

**K R Y E T A R I**

**LINDITA NIKOLLA**

****

**V E N D I M**

**Nr.\_\_\_\_\_\_, datë \_\_\_\_\_\_\_\_\_\_**

****

**PËR**

**PROPOZIMIN E PROJEKTLIGJIT “PËR DISA SHTESA DHE NDRYSHIME NË LIGJIN NR.162/2020, “PËR PROKURIMIN PUBLIK””**

Në mbështetje të neneve 81, pika 1, dhe 100, të Kushtetutës, me propozimin e Kryeministrit, Këshilli i Ministrave

**V E N D O S I:**

Propozimin e projektligjit “Për disa shtesa dhe ndryshime në ligjin nr.162/2020, “Për prokurimin publik””, për shqyrtim e miratim në Kuvendin e Republikës së Shqipërisë, sipas tekstit dhe relacionit që i bashkëlidhen këtij vendimi.

Ky vendim hyn në fuqi menjëherë.

**K R Y E M I N I S T R I**

**EDI RAMA**

**Në mungesë dhe me porosi**

**ZËVENDËSKRYEMINISTRI**

**BELINDA BALLUKU**

1. Ky ligj është përafruar pjesërisht me:

(i) CELEX 32014L0024, Parlamenti dhe Këshilli i Bashkimit Evropian, 28.03.2014, direktiva 2014/24/BE e Parlamentit dhe Këshillit Evropian, e datës 26 shkurt 2014, për prokurimin publik dhe që shfuqizon direktivën 2004/18/KE, Fletorja Zyrtare e Bashkimit Evropian, L 94/65.

(ii) CELEX 32014L0025 Parlamenti dhe Këshilli i Bashkimit Evropian, 28.03.2014, direktiva 2014/25/EU e Parlamentit dhe Këshillit Evropian, e datës 26 Shkurt 2014, për prokurimin nga entitete që operojnë në sektorët e ujit, energjisë, transportit dhe shërbimeve postare dhe që shfuqizon Direktivën 2004/17/KE, Fletorja Zyrtare e Bashkimit Evropian, L 94/243.

(iii) CELEX 01989L0665-20140417, direktiva e Këshillit e 21 dhjetorit 1989 për koordinimin e ligjeve, rregulloreve dhe dispozitave administrative në lidhje me zbatimin e procedurave të rishikimit për dhënien e kontratave të furnizimit publik dhe punëve publike (89/665/KEE), Fletorja Zyrtare e Bashkimit Evropian, 1989L0665..

(iv) CELEX 01992L0013-20140417, direktiva e Këshillit 92/13/KEE e 25 shkurtit 1992 që bashkërendon ligjet, rregulloret dhe dispozitat administrative në lidhje me zbatimin e rregullave të Komunitetit për procedurat e prokurimit të enteve që veprojnë në sektorët e ujit, energjisë, transportit dhe telekomunikacionit, Fletorja Zyrtare e Bashkimit Evropian, 1992L0013. [↑](#footnote-ref-2)